
Kakav je status razvoda braka u srdžbi? Moja supruga nedavno se porodila, pa je nakon 2-3 mjeseca došlo do nesuglasica između nas. Nekad bi mi govorila uvredljive riječi, pa sam joj rekao da je puštena. Nakon toga se pokajala i sad je sve u redu. Da li trebamo ovo puštanje smatrati već jednim talakom?


* 
* 
* 
* 
* 
* 
* 

 
Davanje talaka u srdžbi

Talak (puštanje) u srdžbi je pitanje oko kojeg islamski pravnici imaju podijeljeno mišljenje. Međutim, najbolje što je kazano po ovom pitanju jeste ono što prenosi Ibnul-Kajjim od svog šejha šejhul-islama ***[Ibn Tejmijje](https://pitajucene.com/search/Ibn+Tejmijje/answers/ "Pretraži odgovore od Ibn Tejmijje")*** u knjigama ”Zadul-me’ad“ (5/215) i ”I’alamul-muvekki’in“ (3/52-54), u kojima se navodi da srdžba ima tri stanja: prvo – žestoka srdžba koja potpuno oduzme pamet tako da rasrđeni ne zna šta govori, i u ovakvom stanju talak nije validan, oko čega nema razilaženja među učenjacima.


Drugo stanje je srdžba u njenim počecima tako da rasrđeni zna šta govori i šta namjerava, i u ovakvom stanju talak je validan. I treće stanje je srdžba između žestoke koja oduzme pamet i lagane koja je na početku ljutnje. U ovom trećem srednjem stanju srdžba je jaka s tim da ne oduzima potpuno pamet, međutim, rasrđeni izgovara ono što nema namjeru tako da se nakon stišavanja srdžbe kaje za svoje riječi i postupke. Ovo je stanje oko kojeg su se učenjaci razišli, tj. da li je validan talak u ovakvom stanju. Ibn Tejmijje i Ibnul-Kajjim naginju stavu po kojem talak u ovakvom stanju srdžbe nije važeći, a koje je bliže ispravnom, inšallah.


Iz navedenog pitanja ne razumije se u kojem stanju srdžbe je bio muž, pa čak da li je uopće bio ljut kada joj je rekao da je puštena, nego se razumije da je žena bila ljuta kada je govorila uvredljive riječi jer se poslije pokajala. Ljutnja i srdžba žene nema nikakvog utjecaja na validnost talaka, nego se gleda stanje muža, da li je dao talak u stanju srdžbe ili ne. Dakle, ako je rekao ženi da je puštena, a nije bio u stanju srdžbe, ili je bio u prvom stanju srdžbe u njenim počecima, onda je talak važeći bez ikakve sumnje. Ve billahi tevfik.


Odgovorio na pitanje: dr.***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


